Twm Morys

Bardd a cherddor o Gymru yw Twm Morys (ganwyd Hydref 1961). Enillodd gadair Eisteddfod Genedlaethol Cymru Maldwyn a'r Gororau 2003 ym Meifod am yr awdl Drysau.

Bywgraffiad
bawd|chwith|300px|Twm Morris yn chwarae gyda'r band Bob Delyn a'r Ebillion yng Ngŵyl Tegeingl 2010.
Ganwyd Morys yn Rhydychen, mae'n fab i'r awdures Jan Morris. Magwyd yn Llanystumdwy, a mynychodd Ysgol y Llan, ac yn saith oed aeth i Ysgol Fonedd yn Amwythig. Dychwelodd i Gymru i astudio Lefel A yn y Gymraeg yn Ysgol Gyfun Aberhonddu.

Graddiodd o Goleg Prifysgol Aberystwyth gyda gradd mewn Astudiaethau Celtaidd ac enillodd gadair yr Eisteddfod Ryng-Golegol. Wedi dechrau gwaith ymchwil ar Ganu Dychan Llyfr Coch Hergest, cafodd Morys swydd fel ymchwilydd gyda Radio Cymru, cyn dod yn glerwr. Symudodd i Lydaw yn ddiweddarach a bu yno am ddegawd. Bu hefyd yn ddarlithydd ym Mhrifysgol Rennes yn Llydaw.

Twm Morys oedd sylfaenydd y grŵp Bob Delyn a'r Ebillion, gyda'r gitarydd Gorwel Roberts. Bu'r gantores o Lydawes Nolwenn Korbell yn gyd-leisydd gydag ef am gyfnod.

Mae Morys wedi troi ei law at olygu barddoniaeth Cymraeg Canol. Golygodd waith Yr Ustus Llwyd (14g) mewn cyfrol yng Nghyfres Beirdd yr Uchelwyr (2007).

Twm Morys oedd Bardd Plant Cymru o 2009 hyd 2010. Cafodd ei olynu gan Dewi 'Pws' Morris.

Mae Morys yn olygydd cylchgrawn y Gymdeithas Gerdd Dafod, Barddas.

Llyfryddiaeth
Barddoniaeth
Ofn Fy Het, Barddas (1995)
Mymryn Bach o Hon (1998)
2, Cyhoeddiadau Barddas (2002)

Rhyddiaith
Grwyne Fawr, cyfres 'Y Man a’r Lle', Gwasg Gregynog (1998)

Gwaith ar y cyd â Jan Morris
Wales, the First Place, Random House (1982)
A Machynlleth Triad, Penguin (1994)
Ein Llyw Cyntaf, Gomer (2001)

Cyfeiriadau

Categori:Beirdd Cymraeg
Categori:Cantorion o Gymru
Categori:Cerddorion o Gymru
Categori:Genedigaethau 1961
Categori:Llenorion yr 20fed ganrif o Gymru
Categori:Llenorion yr 21ain ganrif o Gymru
Categori:Pobl o Lanystumdwy
Categori:Prifeirdd
Categori:Telynorion o Gymru